**OBRAZLOŽENJE**

Člankom 41. točkom 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

Strategija urbane sigurnosti Grada Zagreba za period 2025. – 2030. (u daljnjem tekstu: Strategija) predstavlja ključni strateški dokument kojim Grad Zagreb nastoji unaprijediti sigurnosne uvjete života u urbanom okruženju. Ova Strategija postavlja temelje za sustavni i integrirani pristup sigurnosnim izazovima s kojima se suočava moderan grad. Grad Zagreb kontinuirano raste i suočava se s brojnim rizicima poput kriminala, prirodnih katastrofa, kibernetičkih prijetnji i terorizma, a Strategija odgovara na te izazove jasnim mjerama i smjernicama.

Cilj Strategije je stvaranje grada u kojem se građani osjećaju sigurno, uz unapređenje kvalitete života i jačanje otpornosti na sigurnosne prijetnje. Dokument nudi konkretne mjere koje obuhvaćaju različita područja, kao što su jačanje sigurnosti u prometu, zaštita zdravlja i okoliša, prevencija kriminaliteta te razvoj sustava civilne zaštite i upravljanja kriznim situacijama. Posebna pažnja posvećena je kibernetičkoj sigurnosti i zaštiti kritičnih digitalnih infrastruktura grada.

Strategiju je pripremila Radna skupina za izradu Strategije urbane sigurnosti Grada Zagreba za period 2025.-2030. (Službeni glasnik Grada Zagreba 21/22, 7/23 i 24/23 ; u daljnjem tekstu: Radna skupina), sastavljena od stručnjaka iz različitih područja, uz koordinaciju Gradskog ureda za mjesnu samoupravu, promet, civilnu zaštitu i sigurnost. U pripremi su sudjelovali i stručnjaci iz znanstvenih i istraživačkih zajednica, što je osiguralo kvalitetu i sveobuhvatnost mjera. Suradnja s dionicima omogućila je detaljnu analizu rizika i prijetnji te razvoj rješenja prilagođenih specifičnim potrebama Grada Zagreba.

O Nacrtu prijedloga Strategije provedeno je savjetovanje sa zainteresiranom javnošću u trajanju od 30 dana u razdoblju od 2024. te na isti je/nije bilo primjedbi niti prijedloga.

U provedbi ove Strategije sudjelovat će široki spektar dionika. Ključnu ulogu imat će gradski uredi i institucije Grada Zagreba, poput Gradskog ureda za socijalnu zaštitu, zdravstvo, branitelje i osobe s invaliditetom, Gradskog ureda za gospodarstvo, ekološku održivost i strategijsko planiranje te Gradskog ureda za mjesnu samoupravu, promet, civilnu zaštitu i sigurnost. Operativne snage sustava civilne zaštite Grada Zagreba također će imati ulogu u učinkovitoj provedbi Strategije.

Važni suradnici u provedbi Strategije bit će i stručne organizacije te relevantni dionici iz civilnog sektora, koji će pružiti podršku u realizaciji mjera iz područja urbane sigurnosti, uključujući edukaciju građana, prevenciju rizika i unaprjeđenje komunalne sigurnosti.

Kroz aktivnu suradnju građana, institucija i stručnjaka, Strategija cilja ne samo na očuvanje postojećih sigurnosnih standarda, već i na njihovo unapređenje. Građani će imati priliku sudjelovati u različitim inicijativama, pridonoseći tako stvaranju sigurnijeg i otpornijeg Zagreba.

Strategija je usklađena s nacionalnim i europskim sigurnosnim politikama čime se osigurava sveobuhvatan pristup upravljanju urbanim sigurnosnim pitanjima. Dugoročno, cilj je da Grad Zagreb postane primjer sigurne i otporne metropole, spremne na suvremene izazove, uz osiguravanje visoke kvalitete života za sve građane.

Slijedom navedenog, predlaže se Gradskoj skupštini Grada Zagreba donošenje Strategije kao u predloženom tekstu.